ЩIым и гъунэм кIуэ гъуэгу
Налшык дэт Къэрал киноконцерт гъэлъэгъуапIэм гъатхэпэм и 21-м япэу утыку къыщрахьэнущ балъкъэр лъэпкъыр хэкум зэрырашауэ щытам теухуа фильм. «Дорога на край жизни» зыфIаща фильмыр зи жэрдэмыр «УФ-м и Ленинскэ коммунист щIалэгъуалэ зэгухьэныгъэм» и Къэбэрдей-Балъкъэр щIыналъэ къудамэрщ. Абы и дэIэпыкъуэгъуу щытащ «Кавказым и щIалэгъуалэм я зэгухьэныгъэ», «Кавказым и щIалэгъуалэ IуэхущIапIэхэм я зэгухьэныгъэ» жылагъуэ IэнатIэхэр.
1944 гъэм и гъатхэпэм и 8-р балъкъэр лъэпкъым и тхыдэм гуауэу къыхэна махуэщ. А махуэм щIидзащ балъкъэрхэр Азие Курытымрэ Къэзахъстанымрэ ягъэIэпхъуэныр. Къуаншагъэ зыбгъэдэмылъ лъэпкъым къыпэщылът Кавказым щегъэжьауэ Сыбыр жыжьэм нэс гъуэгу кIыхьыр.
Режиссер Мурадян Рубен и лэжьыгъэр щызу къыщыгъэлъэгъуащ щIым и гъунэм кIуэ гъуэгур зэпызычын хуей хъуа лъэпкъыр зыхэта гуауэмрэ гузэвэгъуэмрэ, хэкIыпIэншагъэмрэ гужьеигъуэмрэ. Хьэпшып къызэрырашэкI мафIэгухэм ису щIыIэм игъэундэрэщхъуа цIыхухэр яшэ нэгъуэщI щIыпIэ. Псом нэхърэ нэхъ шынагъуэр — а гъуэгум къы-щыщIригъэдзынур зыми зэримыщIэрщ.
Фильмым сеплъарэт жызыIэ псори фрагъэблагъэ. Ар сыхьэт 17.00-м щIедзэ, ущIыхьэн щхьэкIэ пщIэ щIэптын хуейкъым.
БЭРОКЪУЭ Тимур,
«Журналистикэм и пашэхэр»
IуэхущIапIэм и пресс-IэнатIэм и лэжьакIуэ.
